ועדת החינוך, התרבות והספורט, כנסת 18, פרוטוקול מספר 256, 2010-07-12 11:00

זבולון אורלב: אני מתכבד לפתוח את ישיבת ועדת החינוך, התרבות והספורט.

זבולון אורלב: על סדר היום הצעת חוק זכויות הסטודנט (תיקון מס' 3) (תלמידי מוסדות לאמנות), התש"ע-2010.

זבולון אורלב: אנחנו רוצים לסיים היום את החוק.

זבולון אורלב: בישיבה הקודמת נפרדנו בסוגיה של מספר התלמידים.

זבולון אורלב: משרד התרבות התבקש להגיש הצעה לגבי מספר התלמידים, תוך תיאום עם משרדי הממשלה.

זבולון אורלב: האם יש לכם הצעה?

צח גרניט: הייתה שאלה לגבי היקף הלומדים בבתי הספר.

צח גרניט: אחד הקשיים עליהם דיברנו הוא שבתי ספר קטנים יחסית, יותר קשה לקיים בהם את כל המסגרת של החובות שמוגדרות בחוק.

צח גרניט: בכל זאת צריך למצוא פתרון שיאפשר מצד אחד גם להחיל את החוק ומהצד השני לא להטיל חובות שאינן ניתנות לביצוע על בתי ספר קטנים.

צח גרניט: מאחר שהוסכם שמעל מאתיים תלמידים, הכל חל, דובר בוועדה שננסה לבדוק מה אפשר להחיל מעל שבעים תלמידים ועשינו בחינה נקודתית של כל הסעיפים שמוגדרים בתוך חוק זכויות הסטודנטים ורצינו להגדיר איזה סעיפים ניתן להחיל ואיזה סעיפים לא ניתן להחיל.

צח גרניט: אנחנו הגדרנו מספר סעיפים שלדע

צח גרניט: תנו אין שום בעיה – למעשה הרוב המוחלט של הסעיפים – להחיל אותם על בתי ספר עם בין שבעים למאתיים תלמידים, כמובן עם השינויים שמתחייבים כתוצאה מכך.

זבולון אורלב: שבעים זה מספר המינימום.

צח גרניט: כן.

צח גרניט: שבעים זה מספר המינימום.

צח גרניט: יש בתי ספר שעובדים בשיטה של סטודיו וזאת שיטה שונה.

צח גרניט: שיטת העבודה שלהם היא לא שיטה של בית ספר.

צח גרניט: אלה בתי הספר הקטנים ביותר.

צח גרניט: שבעים ומעלה, זה כבר כל בתי הספר למשחק שנכנסים פנימה וכן הלאה.

צח גרניט: בעצם כל אותם סעיפים, כמו סעיף 3 שקובע שיש לכל אזרח ישראלי ותושב ישראל הזכות לשוויון הזדמנויות בקבלה ללימודים ואיסור אפליה.

אלכס מילר: יש שני סעיפים שמאוד חשוב לי שהם יהיו בפנים ותאמר לי אם הם בפנים.

אלכס מילר: יש שם סעיף של חופש איגוד והתארגנות וחופש הביטוי.

אלכס מילר: זה בפנים?

צח גרניט: בהחלט כן.

אלכס מילר: המוסד יאפשר בחירות לאגודת הסטודנטים בפנים?

צח גרניט: בהחלט כן.

מירב ישראלי: רגע, לגבי אגודת הסטודנטים אני לא בטוחה.

צח גרניט: יש כאן חופש התארגנות, יש להם את החופש להתארגן בכל תחום.

צח גרניט: גם חופש הביטוי.

צח גרניט: אין שום בעיה מהבחינה הזאת.

צח גרניט: יש כאן דבר שאמרנו שלא, לדוגמה הנוכחות בוועדות משמעת של תלמידים בבית ספר קטן.

מירב ישראלי: אני מציעה שנעבור על ההוראות.

זבולון אורלב: יש הצעה כתובה?

צח גרניט: כן.

צח גרניט: העברנו אותה.

זבולון אורלב: אם כן, אני מציע שנקרא ואחרי כל סעיף, אם למישהו יש הערות, הוא יעיר אותן.

זבולון אורלב: אנחנו נאשר סעיף סעיף ובסוף נאשר את כל הצעת החוק.

אלכס מילר: אנחנו קראנו.

אלכס מילר: הגענו רק לנושא המספרים.

מירב ישראלי: כן, אבל הכנסתי כמה תיקונים.

זבולון אורלב: אני מבטיח לך שלפני השעה 12:00 אנחנו נאשר את החוק.

זבולון אורלב: תקראי.

אלכס מילר: אני מקווה שגם את החוק השני נאשר לפני שעה 12:00 כי יש לי סיור.

זבולון אורלב: לא תלך היום לסיור.

זבולון אורלב: אני אאשר לך את שני החוקים.

מירב ישראלי: הצעת חוק זכויות הסטודנט (תיקון מס' 3), התש"ע-2010 1.

מירב ישראלי: תיקון סעיף 1 בחוק זכויות הסטודנט, התשס"ז-2007 (להלן – החוק העיקרי), בסעיף 1, בהגדרה "מוסד", אחרי פסקה (7) יבוא: "(8) מוסד על תיכוני או מסלול לימודים במוסד על תיכוני בתחומי האמנות, שאינו מוסד להשכלה גבוהה, לרבות בית ספר לקולנוע, לתיאטרון, למשחק, למחול, לאמנות פלסטית, למוסיקה, לצילום או לכתיבה יוצרת (בחוק זה – מוסד לאמנות) שהוא אחד מאלה:

זבולון אורלב: עד כאן יש הערות?

זבולון אורלב: אין.

מירב ישראלי: (א) מתקיימים בו כל אלה, והוא קיבל אישור על כך ממי ששר התרבות והספורט הסמיכו לעניין זה: לומדים בו מאתיים תלמידים לפחות, מספר שנות הלימודים הנהוג בו הוא שלוש לפחות, מספר שעות הלימוד הכולל הנהוג בכל שנות הלימודים בו הוא 1,680 לפחות ומספר השעות הנהוג בכל יום לימודים או ארבע לפחות.

זבולון אורלב: עד כאן יש הערות?

זבולון אורלב: אין.

מירב ישראלי: פסקה (ב) היא החלופה החדשה.

מירב ישראלי: פסקה (ג), גם היא הייתה חלופה בהצעה הקודמת.

מירב ישראלי: (ג) מתקיימים בו התנאים שנקבעו לפי סעיף 24(ב)(1)".

מירב ישראלי: זה אומר שגם אם לא מתקיימים בו התנאים "תנאים שבהתקיימם יראו מוסד לאומנות כמוסד כאמור בפסקה (8) להגדרת מוסד, אף אם לא מתקיים בו תנאי מהתנאים המנויים בפסקת משנה (א)".

מירב ישראלי: אני חושבת שלא צריך גם את (ב) אבל אנחנו נבדוק את זה.

מירב ישראלי: כל הניסוחים, זה בגלל שעשיתי את זה הבוקר ואנחנו עוד צריכים לחדד אותם.

מירב ישראלי: על חלופה (8)(א) יחולו בשלב זה כל הוראות החוק אלא אם כן שר התרבות הוציא איזה שהן הוראות ועל החלופה השנייה, זה מה שצח הסביר, בין 70 ל-200, אנחנו קובעים בחוק כבר איזה סעיפים יחולו וגם על זה לשר יש אפשרות לשנות לגבי סוגים של בתי ספר.

מירב ישראלי: 2.

מירב ישראלי: הוספת סעיף 22א אחרי כותבת פרק ו' יבוא: "22א.

מירב ישראלי: תחולת הוראות על בתי ספר לאמנות על בית ספר לאמנות כאמור בפסקה (8)(ב) להגדרה "מוסד" יחולו הוראות סעיפים 3 עד 6, 8 עד 11, 13, 17 ו-19(א) בלבד.

מירב ישראלי: עכשיו אני רוצה שנראה במה מדובר.

מירב ישראלי: סעיף 2 שלא נכנס, זאת המטרה.

מירב ישראלי: סעיפים 3 עד 6 יחולו וזאת הזכות להשכלה גבוהה, איסור אפליה, חופש ביטוי של סטודנטים וחופש ההתארגנות.

מירב ישראלי: סעיף 7 שלא נכלל, זה מימוש זכויות.

מירב ישראלי: "מוסד לא ימנע ממועמד סטודנט לממש את זכויותיו לפי פרקים ב' עד ה'".

צח גרניט: מאחר שחלק מהסעיפים לא חלים, כך שאי אפשר להחיל את זה.

זבולון אורלב: אבל חלק כן חלים.

30686: ההוראה של סעיף 7 היא מאוד כוללת.

30686: היא אומרת שפרק ב' עד ה' יחול, והיות ואנחנו מוציאים כמה סעיפים, זה קצת מצחיק לתת הוראה כוללת.

מירב ישראלי: אפשר להוסיף איזושהי הוראה שהוא לא ימנע ממנו לממש את ההוראות שחלות, אבל אני לא יודעת כי זה קצת מסבך אותנו אם השר יוציא דברים.

מירב ישראלי: דרך אגב, הסעיף הזה, אני לא בטוחה למה צריך אותו.

מירב ישראלי: אם החוק אומר שצריך לתת זכויות, אז למעשה זה סעיף כתפיות.

מירב ישראלי: אם כן, סעיף 7 הוא מימוש זכויות ולכן הוא לא חל.

מירב ישראלי: סעיף 8 שחל הוא פרסום הוראות החוק.

מירב ישראלי: סעיף 9 שחל, אלה תנאי קבלה, שלא תהיה אפליה בתנאי הקבלה.

מירב ישראלי: סעיף 10 שחל הוא הגבלת דמי הרישום.

מירב ישראלי: סעיף 11 שחל הוא מסירת מידע על ידי מועמד.

מירב ישראלי: סעיף 12 שלא חל, זאת זכות בחירה של תחום לימודים כי בדרך כלל זה ספציפי.

מירב ישראלי: סעיף 13 שחל הוא תעודת סטודנט.

מירב ישראלי: סעיף 14, מלגות המוענקות על ידי מוסד שיחולקו לפי אמות מידה שיובאו לידיעת כלל הסטודנטים.

מירב ישראלי: אני לא יודעת למה הורידו את זה.

מירב ישראלי: אולי תסבירו.

צח גרניט: בבתי הספר האלה, הרבה פעמים יש מלגות שמגייסים ספציפית מקרנות, לפי שיקול דעת של אותן קרנות מהן מגייסים כאשר יש להן ועדות.

צח גרניט: רואים אומן או את אחד השחקנים ובו הם מאמינים ולכן נותנים לו מלגת טיפוח מיוחדת.

צח גרניט: לבתי הספר אין כסף משלהם.

זבולון אורלב: כאן כתוב מלגות אומנות על ידי המוסד.

צח גרניט: הם מקבלים את הכסף מהקרן.

צח גרניט: אני יכול לתת דוגמה מניסיון שלי.

צח גרניט: פונים לאיזושהי קרן, כמו הקרן של רחל מרני שמטפחת מצוינות.

אלכס מילר: מי נותן את השיק?

אלכס מילר: המוסד?

צח גרניט: המוסד מקבל את הכסף מהקרן.

צח גרניט: יש מצב בו הקרן נותנת ישירות, יש מצב שהקרן מעבירה את הכסף למוסד.

צח גרניט: יש להם את ההסדרים שלהם איך הם נותנים.

צח גרניט: יש מעט מאוד מקרים בהם המוסדות עושים זאת לבד.

אלכס מילר: הקרנות פטורות ממס?

צח גרניט: אלה לא קרנות של המוסד.

אלכס מילר: יש חוק שאנחנו חוקקנו לפני כחודשיים, פטור ממס על מלגות כאשר מדובר על מלגות של המוסד.

אלכס מילר: זה תופס גם לגבי משרד התרבות.

אלכס מילר: אנחנו הכנסנו לחוק את הגופים שמשרד התרבות תומך בהם.

30686: אני מכירה את זה דווקא ממוסד של מדע.

אלכס מילר: אנחנו מדברים אך ורק על כך שאותן קרנות המדינה נותנת להן פטור ממס.

מירב ישראלי: כאן זה רק של המוסד.

זבולון אורלב: האמת היא שלדעתי אתם עושים טעות ואני מציע לכם לשקול את זה.

זבולון אורלב: כתוב כאן מלגות המוענקות על ידי המוסד.

זבולון אורלב: שנית, יחולקו לפי אמות מידה שיובאו לידיעת כלל הסטודנטים במוסד.

זבולון אורלב: אתה אומר עכשיו שבאה קרן ונותנת שיק ואומרת שהיא רוצה שייתנו לפסנתרן שיש לו אתה אצבעות הכי טובות.

זבולון אורלב: יפרסמו אמות מידה שהקרן הזאת נותנת פרס למי שיש לו אצבעות הכי טובות.

זבולון אורלב: תקרא את הסעיף.

זבולון אורלב: אני לא מבין מה הבעיה.

צח גרניט: בעיקרון אין לי התנגדות.

צח גרניט: זה לא נראה לי דבר מהותי.

זבולון אורלב: זה נראה לא טוב שיש דבר כזה בחוק הסטודנטים ומורידים אותו.

זבולון אורלב: בעצם מה שזה אומר זאת שקיפות.

זבולון אורלב: תפרסמו אמות מידה וכל מוסד יאמר שאלה המלגות שקיימות, אלה התורמים, זה מה שהם רוצים וזאת זכותו של תורם לומר שיש בבית הספר גם כלי הקשה וגם כלי נשיפה והוא אומר שאותו מעניין רק כלי הקשה והוא מקפח את כלי הנשיפה.

זבולון אורלב: יפרסמו אמות מידה ויאמרו שיש עשר מלגות של התורם ההוא רק לכלי הקשה, כך שכולם ידעו את הדבר הזה.

מירב ישראלי: יש כאן סעיף שאומר שתינתן עדיפות לחלוקת מלגות סיוע על בסיס חברתי כלכלי והישגים אקדמיים.

מירב ישראלי: מה שאתה אומר לגבי התורם, אני לא בטוחה שזה ייכנס למלגות שיתקבלו מהמוסד.

זבולון אורלב: גם אני לא בטוח.

זבולון אורלב: אני לא בטוח שזה נקרא שזה על ידי המוסד.

זבולון אורלב: הבעיה היא לא המבצע אלא השאלה של מי הכסף.

זבולון אורלב: מה שכאן רצו, בצדק, כיוזם החוק, שכספי מדינה שלמוסד יש שליטה עליהם, כספי ציבור, שהם יחולקו בצורה נאותה.

זבולון אורלב: אגב, יש חוק שלי מהכנסת ה-15, של פרסום מרשם מלגות בו יש חובה לרשום כל מלגה.

זבולון אורלב: יש אתר מיוחד של מנחם כהן במשרד החינוך אחראי על זה.

זבולון אורלב: המטרה היא שתהיה שקיפות.

צח גרניט: אין בעיה שתהיה שקיפות בחלוקת מלגות.

זבולון אורלב: תוסיפי את סעיף 14.

מירב ישראלי: סעיף 15, בחינות ועבודות.

מירב ישראלי: סעיף 16 הוא הזכות להשעיית הלימודים, שזה תואר ראשון לתקופה שלא תעלה על שתי שנות לימודים.

זבולון אורלב: זה לא שייך.

מירב ישראלי: סעיף 17 שחל, אלה כללי התנהגות ותקנון משמעת.

מירב ישראלי: סעיף 18, לא חל, ועדת משמעת וועדת ערעורים.

מירב ישראלי: סעיף 19(א) חל.

צח גרניט: אני אומר לכם מה הקושי עם סעיף 18.

צח גרניט: סעיף 18 הוא העובדה שוועדת ערעורים תוקם מנציגי סגל ההוראה ומנציגי אגודת הסטודנטים באותו מוסד.

זבולון אורלב: אי אפשר.

זבולון אורלב: אני מסכים לזה.

צח גרניט: ברור שזה לא אפשרי.

צח גרניט: אנחנו כן חושבים שצריכה להיות ועדת משמעת ואם ועדת המשמעת מחליטה להרחיק תלמיד, צריך לתת לו את זכות השימוע.

צח גרניט: לכן 19(א) צריך לחול בשינויים המחויבים.

מירב ישראלי: אבל גם 19(ב) צריך לחול.

צח גרניט: 19(ב) הוא בעצם ועדת הערעורים בה יש את הנציג של אגודת הסטודנטים.

מירב ישראלי: גם ב-(א) יש לך.

זבולון אורלב: מה הבעיה לתקן את 18 ובמקום "תוקם נציגי סגל" יהיה "נציגי אגודת סטודנטים כלשהם".

צח גרניט: אנחנו לא רוצים שם את אגודת הסטודנטים.

צח גרניט: ברור שלא יביאו נציג מאגודת הסטודנטים מבית ספר אחר.

זבולון אורלב: למה לא?

צח גרניט: זה מישהו שלא מכיר את בית הספר ולא בקיא בנהלים בו.

צח גרניט: צריך לסמוך כאן על ועדת המשמעת שיש למוסד.

זבולון אורלב: אתה אומר שתהיה ועדת משמעת בלי סטודנטים בשונה מהאקדמיה, אבל אתה כן רוצה לתת לו את זכות השימוע.

צח גרניט: כן.

מירב ישראלי: גם (ב) חל באותה מידה.

זבולון אורלב: "לא יורשע מועמד או סטודנט בעבירת משמעת".

צח גרניט: אני לא חושב שצריכה להיות ועדת ערעורים.

צח גרניט: ועדת ערעורים בבית ספר כזה קטן, בו יש ועדת משמעת, ממילא יהיו אותם אנשים גם בוועדת המשמעת וגם בוועדת הערעורים.

צח גרניט: זה לא מוסד גדול שיש בו חמישים אנשי סגל אלא יש שם עשרה או שבעה אנשי סגל.

מירב ישראלי: (ב) קובע את זכות השימוע המהותית.

מירב ישראלי: אני חושבת שאי אפשר להוריד אותו.

זבולון אורלב: תוסיפי את זכות השימוע המהותית ל-19(א).

מירב ישראלי: לא, הבעיה שאנחנו לא עושים כאן שינוי כרגע אלא אנחנו רק מפנים.

מירב ישראלי: השר יכול אחר כך בתקנות לעשות שינויים.

צח גרניט: אם יש משהו שמאוד ברור לנו שהוא בעייתי.

זבולון אורלב: תעשי את השינויים ב-19(א).

זבולון אורלב: מה הבעיה?

מירב ישראלי: לא, כי 19(א) זה ללא השתתפות.

מירב ישראלי: מה המשמעות של ללא השתתפות?

מירב ישראלי: כל הרעיון הוא שישמעו אותו.

מירב ישראלי: גם ב-(א) יש אזכור של ועדת המשמעת.

צח גרניט: אולי אפשר לעשות משהו אחר.

צח גרניט: מאחר שהסיפור של 18-19 הוא בין הקשיים הגדולים שאנחנו צריכים להתמודד אתם, אולי כאן אנחנו צריכים לעשות איזשהו סעיף מיוחד רק לעניין הזה של בתי הספר שסעיף 8 חל עליהם.

מירב ישראלי: מתי נעשה?

מירב ישראלי: צריך לאשר אותו היום.

צח גרניט: אפשר עכשיו בתוך הצעת החוק להוסיף סעיף שבא להחליף את 18-19 ובא לומר שלמוסד שנמצא עונה על הגדרה של סעיף 8 תהיה ועדת משמעת, ועדת המשמעת לא תתכנס ללא השתתפות הסטודנט ולא יורשע מועמד או סטודנט אלא לאחר שניתנה לו הזדמנות להשמיע את טענותיו.

מירב ישראלי: "מוסד יקים ועדת משמעת לדיון בעבירות משמעת ויפרסם את הרכבה.

מירב ישראלי: ".

צח גרניט: זה בסדר.

צח גרניט: ועדת המשמעת לא תתכנס ללא השתתפות הסטודנט.

מירב ישראלי: "ולא יורשע בלא שניתנה לו אפשרות להשמיע את טענותיו".

מירב ישראלי: בעצם אנחנו רק מורידים את ועדת הערעורים.

צח גרניט: כן.

צח גרניט: את ועדת הערעורים ואת הצורך בנציג סטודנטים.

זבולון אורלב: ב-18 ו-19 מורידים שני דברים, את החובה שנציג סטודנטים ישתתף בוועדת המשמעת ואת סוגיית הערעורים

מירב ישראלי: אני מורידה גם את "וזכות לערער על החלטתם".

זבולון אורלב: כן.

זבולון אורלב: אלה שני הדברים שיורדים.

מיסאא אבו אלהיג'א: איפה מערערים על החלטתו עדת המשמעת?

זבולון אורלב: אין.

זבולון אורלב: בגלל קוטנו הדבר הזה לא שייך.

אלכס מילר: בסופו של דבר זכות הערעור יכולה להיות בבית המשפט?

זבולון אורלב: ודאי.

זבולון אורלב: מישהו מייצג כאן את המוסדות היום?

זבולון אורלב: הם הוזמנו?

יהודית גידלי: ודאי.

זבולון אורלב: אם הם לא באו, זאת בעיה שלהם.

מירב ישראלי: לא חל הפרק של המיונים.

מירב ישראלי: לא חלים הסעיפים על אגודת סטודנטים ונציב קבילות סטודנטים.

זבולון אורלב: בסדר גמור.

מירב ישראלי: יש כאן עוד נושא שהשארנו לדיון וזה הנושא של חלוקת סמכויות בין שר התרבות לשר החינוך בעניין הזה.

מירב ישראלי: נמסר לנו בבוקר – אולי אייל יאשש את זה – ממשרד החינוך שהם עומדים על כך שמי שיהיה אחראי על ביצוע החוק כלפי המוסדות האלה, זה שר התרבות ולא שר החינוך.

אייל רק: שיהיה ברור בנוסח של החוק.

אייל רק: שיהיה ברור בתיקון לחוק.

מירב ישראלי: ראית את התיקון?

אייל רק: כן.

אייל רק: זה לפי הבקשה שלנו.

צח גרניט: אני חייב לומר שאין לנו בעיה ששר התרבות והספורט יהיה ממונה על ביצוע החוק, אבל אני צריך להבהיר מה זה אומר ממונה על ביצוע החוק במקרה הזה.

צח גרניט: צריך לזכור שבתי הספר הללו בסופו של דבר הם עמותות פרטיות עם הנהלות ציבוריות משלהן עם חופש לעשות את מה שהן רוצות.

צח גרניט: לצד האחריות הזאת אין בעצם סנקציה משפטית.

אלכס מילר: אני יכול למצוא במשרד שלך שורה של סנקציות שאתה יכול להפעיל על כל בית ספר.

זבולון אורלב: יותר מאשר שר החינוך יכול להפעיל על אוניברסיטה.

אלכס מילר: בצורה ישירה ובצורה עקיפה.

זבולון אורלב: היקף תמיכה.

זבולון אורלב: אגב, שר החינוך לא יכול לעכב כספים לאוניברסיטה.

זבולון אורלב: שר התרבות יכול לעכב תמיכה.

צח גרניט: אלה שנתמכים, יש לא מעט בתי ספר כאלה שעומדים כאן בהגדרה.

אלכס מילר: מגישים בקשות לתמיכות, מקבלים סיוע כאן ושם.

אלכס מילר: מספיק שיהיה מקום אחד שלא מקיים חוק ולא נותן לסטודנטים את זכויותיהם, אתה תדע איך להכות.

אלכס מילר: יהיה קורבן אחד, אתה תכה וכולם ידעו.

אלכס מילר: כך זה עובד.

אלכס מילר: זה דבר חדש.

צח גרניט: אמרתי לכתחילה שאין לי בעיה עם זה.

זבולון אורלב: תיקון סעיף 24 הוא על דעתכם?

אייל רק: זה מה שביקשנו.

זבולון אורלב: משרד התרבות מסכים לכך.

אייל רק: כן.

זבולון אורלב: חידוש בפנורמה הישראלית.

צח גרניט: למה צריך להיות בהתייעצות עם השר?

מירב ישראלי: זה הנוסח הקודם.

מירב ישראלי: אם אתם רוצים להוריד את זה, תורידו.

זבולון אורלב: זה צריך להיות באישור ועדת החינוך, התרבות והספורט של הכנסת.

זבולון אורלב: זה בוודאות צריך להיות כך.

אייל רק: בהתייעצות עם השר, זה עניין פורמלי שנעשה בכל חוק.

זבולון אורלב: בגלל שהשר בכל זאת אחראי על חוק הסטודנטים, שלא תהיה סתירה.

זבולון אורלב: זה בסדר.

אלכס מילר: בממשלה הבאה יאחדו את המשרדים ולא תהיה בעיה.

מירב ישראלי: 2.

מירב ישראלי: תיקון סעיף 24 בסעיף 24 לחוק העיקרי, האמור בו יסומן "(א)" ואחריו יבוא: "(ב) שר התרבות והספורט ממונה על ביצוע חוק זה לעניין מודות כאמור בפסקה (8) – שאלה כל המוסדות של האומנות – והוא רשאי, בהתייעצות עם השר ובאישור ועדת החינוך, התרבות והספורט לקבוע הוראות בעניינים אלה: (1) תנאים שבהתקיימם יראו מוסד לאומנות כמוסד כאמור בפסקה (8) להגדרה גם אם לא מתקיים בו תנאי מהתנאים.

מירב ישראלי: (2) אי תחולתן או תחולתן – כאן אני אראה אם צריך גם (א) וגם (ב), כי אני לא בטוחה – בשינויים שיקבע של הוראות סעיפים 10 עד 22, כולן או חלקן, על מוסד כאמור בפסקה (8)".

מירב ישראלי: זאת אומרת, גם לגבי המוסדות שעכשיו הוספנו, אפשר יהיה לעשות.

30686: אנחנו כבר לא ב-10 עד 22, כי אנחנו התייחסנו גם לסעיפים אחרים, מ-3 עד 6 ועוד כמה סעיפים.

מירב ישראלי: השאלה אם אתם רוצים את זה.

30686: כן.

30686: לגבי בתי הספר שכן חלים עליהם.

צח גרניט: זה צריך להיות 7 עד 22.

30686: כן.

מירב ישראלי: בסדר גמור.

מירב ישראלי: 7 עד 22.

מירב ישראלי: 3.

מירב ישראלי: תחילה תחילתו של חוק זה ביום כ"ב באלול התש"ע (11 בספטמבר 2010).

זבולון אורלב: האם יש למישהו הערות?

זבולון אורלב: אין.

זבולון אורלב: אני מעלה את החוק על תיקוניו להצבעה לאישור בקריאה שנייה ושלישית.

זבולון אורלב: ה צ ב ע ה אושר פה אחד אני קובע שהחוק אושר פה אחד.

זבולון אורלב: תודה רבה.

זבולון אורלב: הישיבה נעולה.